दोलखा (अस) । दोलखामा पछिल्लो २ महीनामा १४ सय दक्ष निर्माणकर्मी थपिएका छन् । निजी आवास पुनर्निर्माण प्रक्रियामा दक्ष निर्माणकर्मी अभाव रहँदै आएको दोलखामा विभिन्न गैरसरकारी संस्थाले नयाँ डकर्मी उत्पादन गरेका हुन् । भूकम्प प्रविधि राष्ट्रिय समाज नेपाल (एनसेट)ले २४ पटकको ५० दिने कार्यगत तालीममार्फत १ सय ४४ जना डकर्मी उत्पादन गरेको छ । अर्को ३२ पटकको तालीममार्फत केही हप्तामा १ सय ९२ जना थप नयाँ डकर्मी उत्पादन हुने एनसेट दोलखाका जिल्ला कार्यक्रम संयोजक इञ्जिनीयर प्रणव दाहालले बताए । उत्पादन भएका कुल डकर्मीमध्ये आधाभन्दा बढी महिला रहेको राष्ट्रिय पुनर्निर्माण प्राधिकरण दोलखाका प्रमुख सागर आचार्यले जानकारी दिए ।